Man dood oor groot noodArgieffoto: SAPD/Facebook ŉ 25-jarige man het vandeesweek in die hof verskyn in verband met die moord op sy 48-jarige buurman wat glo voor sy ouerhuis geürineer het. Sers. Sinah Mpakae, polisiewoordvoerder, het gesê die oorledene het na bewering Saterdagmiddag in sy woonbuurt in Botshabelo in die Vrystaat geloop, toe hy voor sy bure se huis gestop en sy nood verlig het. “Die verdagte, Tshepo Hlwempu, het die oorledene die volgende dag by sy huis gaan konfronteer. Die oorledene, wat alleen saam met sy agtjarige dogter bly, was besig om wasgoed te was,” het Mpakae gesê. ŉ Bakleiery het ontstaan waartydens Hlwempu glo die oorledene met ŉ mes aangeval het. Die man is dood weens drie steekwonde. Hy het dié wonde aan sy bors, hand en rug opgedoen. Die Boithuso-polisie is ontbied en Hlwempu is by sy ouerhuis in hegtenis geneem op aanklag van moord. Hlwempu het reeds in die Botshabelo-landdroshof verskyn. Die saak is tot 1 November uitgestel vir sy formele borgtogaansoek. Hy bly in aanhouding.